ગ્રાહકની નાડ પારખીને વેપાર કરવાની આવડત અમુક વેપારીઓમાં જ હોય છે. મુકેશ અંબાણીએ જિઓ ૪-જી સેવા આપવાની જાહેરાત કરી તે બાદ ભારતના સમગ્ર ટેલિકોમ ક્ષેત્રમાં સારી એવી ઉથલપાથલ અને ફેરફાર જોવા મળ્યાં. સ્માર્ટફોન અને મોબાઈલ ઈન્ટરનેટની વધતી જતી જરૂરિયાતના પરિણામે છેલ્લાં પાંચ વર્ષમાં તમામ મોબાઈલ કંપનીઓએ ડેટાચાર્જમાં ઉત્તરોતર વધારો કર્યો હતો. મોબાઈલ ઈન્ટરનેટ જરૂરિયાત બન્યું હોવાથી પેટ્રોલ, શાકભાજી કે કઠોળના ભાવવધારાના વિરોધની જેમ આ ધરખમ ભાવવધારાનો વિરોધ કોઈ કરતું નહોતું.